REAKCIJA NA 10. SJEDNICU GRADSKOG VIJEĆA GRADA SUPETRA / Supetar 03.01.2014.

Dopis gradonačelnici Grada Supetra

KLASA: 940-06/13-01/0020

URBROJ: 2104/01-02/1-13-02

Poštovana gospođo Marković,

Na 10. sjednici Gradskog vijeća Grada Supetra održanoj 23. prosinca 2013. godine, namjerno ste vijećnicima prešutjeli činjenicu da ste od strane Zaklade „Otok Brač – negdje između mora i zvijezda“ zaprimili zahtjev za moratorij na donošenje odluke vezane uz početak pokretanja postupka izgradnje nove ceste prema groblju i time svjesno opstruirali tijek sjednice. Termin održavanja sjednice prilagodili ste tako, da na njoj zbog obaveza na radnom mjestu ne može sudjelovati jedina vijećnica koja se javno izjasnila protiv donošenja ove odluke. Uglednim građanima grada Supetra niste dali riječ i dozvolili da kažu svoje mišljenje o ovoj temi, a dugogodišnju nositeljicu gradske kulture svojim ste ponašanjem uspjeli čak i rasplakati. Takvu sramotnu predstavu Grad Supetar nije nikada doživio u svojoj povijesti. Jednoglasnom odlukom o početku pokretanja postupka i prikupljanja potrebne dokumenacije i suglasnosti za izgradnju nove ceste prema groblju, besramno ste stavili privatne interese ispred interesa Grada i degradirali časne funkcije gradonačelnika i vijećnika na koje ste izabrani i za koje vas plaćaju građani ovog grada. Ne zaboravite da dizanjem ruku i jednoglasnom odlukom niste samo dali glas, već ste punim imenom i prezimenom preuzeli na sebe svu odgovornost za posljedice koje proizlaze iz ove odluke.

Bolesnu ideju Svpetrvs hotela d.d. koja se godinama pokušavala nametnuti Gradu Supetru i protiv koje su se dva prethodna gradonačelnika uspješno borila u svojim mandatima, pokrenuli ste takvom brzinom, lakoćom i sposobnošću da smo svi ostali zaprepašteni, jer u sedam mjeseci svog mandata niste bili sposobni riješiti čak ni predizborno obećanje da gradski sat pokazuje točno vrijeme.

Navodeći dva sprovoda u ljetnom periodu, kao glavni i jedini argument za kompletnu devastaciju najljepše gradske uvale, vrijeđate prije svega svoju inteligenciju, a potom inteligenciju svakog onog tko je nešto takvo prisiljen pročitati. Ukoliko Svpetrvs hoteli d.d. osjećaju potrebu da naprave nešto plemenito za Supetar, neka vrate igralište NK Jadran u vlasništvo Grada Supetra, a ne da nam financiraju autoputeve po gradskom kupalištu Banj i rade „drive in“ od groblja.

Do sada nismo željeli vjerovati kuloarskim pričama da će nam Supetrom sljedeće četiri godine upravljati upravo Svpetrvs hoteli, iako su se priče temeljile na predizbornim podrškama političkim strankama, zaposlenicima hotela na vodećim gradskim funkcijama i velikom broju obitelji čija egzistencija ovisi upravo o zaposlenju u hotelu, ali ste nas načinom donošenja ove odluke u tome uspjeli u potpunosti razuvjeriti.

Pozivamo Vas da smjesta prekinete ovu farsu i zakopate prijedlog Svpetrvs hotela toliko duboko da više nikad ne ugleda svjetlo dana. Trenutno pokrenite postupak uknjižbe Grada Supetra na puteve unutar hotelskog naselja i ne dozvolite da se stvari dalje razvijaju u pogrešnom smjeru. Poštujte činjenicu da je Supetar naša baština i da ga nismo naslijedili od prošlih generacija, već smo ga dobili na čuvanje za generacije koje dolaze nakon nas. Pokazali ste nam kako se voli Svpetrvs, a sad nam u ime onih na groblju pokažite kako se voli Supetar.

Lijep pozdrav,

Robert Barilla

Supetar, 03. siječnja 2014.

Odgovor na službeni dopis dobili smo na Facebook profilu gradonačelnice

Nisam imala namjeru na svojoj stranici odgovarati na očitovanje ‘Zaklade Otok Brač’, prvenstveno zbog načina na koji je napisano, ali eto jednostavno nisam osoba koja je navikla držati jezik za zubima. Uvijek sam za to da se ljudi bore za svoja uvjerenja ali ne izmišljotinjama i lažima.Najlakše je za prepostaviti da smo svi isti i potkupljivi (o tome se ne želim niti raspravljati).Idemo ispočetka.

Znači, dotični gospodin u ime Zaklade radi očitovanje na sjednicu Vijeća kojoj nije prisustvovao i za koju gradske službe, zbog novogodišnjih odmora još nisu sastavile zaključke kao ni službeni zapisnik. Uopće ne razumije funkciju gradonačelnice u odnosu na gradsko vijeće, tko saziva, vodi vijeće i na koji način (Poslovnik rada Vijeća), pa i na kraju tko uopće glasa na vijeću. Radi napomene, poziv i materijali za sjednicu se šalju najmanje sedam dana prije održavanja Vijeća od strane predsjednika Vijeća, pa toliko o tome da sam onemogučila dolazak ‘jedine vijećnicu koja je protiv’.Mora biti da sam itekako dobro upoznata sa njenim rasporedom (ne znam ni gdje radi).

U ovih sedam mjeseci nisam napravila ama baš ništa i o tome sam Vas redovno obavještavala na svojoj stranici.

Čitav svoj život sam bila maksimalno samostalna u svoj poslu kao i u životu, mislila svojom glavom, što me je i na kraju dovelo do mjesta gdje sam danas. Iza mene su uvijek ostajali dobri rezulati, odnosi sa kolegama kao i širom otvorena vrata za sutra.

Sada o cesti i odnosu sa hotelskom kućom ‘Svpetrvs hoteli’ dd i bilo kojem privatniku ili investitoru u budućnosti.

Najlakše bi bilo da zanemarimo činjenicu da su ‘Svpetrvs hoteli’ dd jedan od najvećih poduzetnika u Supetru i da sa njim Grad Supetar treba i mora da surađuje jer sve drugo nas je i dovelo do ‘plavog zida’. Ako ste bolje čitali naš predizborni program o tome smo itakako pisali i govorili.

Ponovo ponavljam da maksimalno štitimo interese Grada Supetra u pogledu cesta unutar naselja, te da ni u jednom trenutku nije dovedena u pitanje dosadašnja komunikacija kroz naselje, već suprotno, Grad će iskoristiti pravo ukljižbe po Zakonu o nerazvrtsanim cestama (sve već raspravaljeno na 9.i 10. sjednici vijeća) i jednom zauvijek riješiti odnose sa hotelom po pitanju cesta.

Nova cesta?Sadašnje stanje na dijelu Supetra Banj, groblje i parkiranje? Sadašnji izgled šetnice i Banja je grozan i neuredan. Ljudi kad dođu na groblje i sada se parkiraju ispred groblja gdje stignu i kako to izgleda.Ukoliko se nova cesta realizira neće biti ‘reli’, niti u jednom trenutku ugroziti sadašnju šetnicu i plažu. Najvećim dijelom bi išla u područje vlasništa ‘Svpetrvs hotela’ dd te bi nakon izgradnje bila u potpunom vlasništvu Grada Supetra.Znači sadašnje zemljište hotela postaje vlasništvo Grada Supetra (toliko o pogodovanju).’Svpetrvs hoteli’ dd su jedini investitor koji ima interes da rastereti hoteljsko naselje tijekom sprovoda ljeti. Sav drugi promet bi funkcijonirao kao i do sada.

Između šetnice i ceste ide velika zelena površina, suhozidi koji će onemogučiti komunikaciju sa šetnicom i zaštitili plažu i kupače. Čitav koncept idejnog rješenja podrazumijeva kompletno uređenje toga dijela sa rasvjetom, hortikulturom i sređivanjem dosadašnje šetnice.

Uglavnom, ni gradonačelnica ni vijećnici nisu ti koji će definirati projekt već struka, konzervatori i dr. Sve što je zaključeno na Vijeću jest je da se ispitaju mogućnosti međusobne suradnje s hotelima po ovom pitanju , ali i svim drugim pitanjima, izradi više idejnih rješenja ceste i da se na kraju pita mišenje struke, konzervatora i ostalih nadležnih službi.

Evo toliko od mene po toj temi.

Kao i uvijek za sva pitanja stojim na raspolaganje u svom uredu.

Pozdrav.

Ivana Marković mag.oec.

Gradonačelnica Grada Supetra

3